**О Б Р А З Л О Ж Е Њ Е**

**ПРИЈЕДЛОГА РЕБАЛАНСА БУЏЕТА РЕПУБЛИКЕ СРПСКЕ**

**ЗА 2025. ГОДИНУ**

**(ПО ХИТНОМ ПОСТУПКУ)**

**I УСТАВНИ И ЗАКОНСКИ ОСНОВ**

Основ за доношење Ребаланса буџета Републике Српске за 2025. годину садржан је у члану   
70. став 1. тачка 3. Устава Републике Српске, који је прописао да Народна скупштина доноси план развоја, просторни план, буџет и завршни рачун и члану 35. Закона о буџетском систему Републике Српске („Службени гласник Републике Српске“, број: 121/12, 52/14, 103/15, 15/16 и 110/24) којим је предвиђено да се ребалансом буџета Републике, који на приједлог Владе, усваја Народна скупштина, врши усклађивање буџетских средстава и издатака, на нижем, вишем или истом нивоу, по поступку идентичном поступку за доношење буџета.

**II УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу број:   
17.03-020-1860/25 од 11. јуна 2025. године, а након увида у acquis Европске уније и одредаба Приједлога ребаланса Буџета Републике Српске за 2025. годину (по хитном поступку), утврђено је да исти не садржи обавезујуће секундарне изворе права релевантне за материју достављеног приједлога. Због тога се потврђује оцјена „Непримјењиво“, назначена у Изјави о усклађености.

**III РАЗЛОЗИ ЗА ДОНОШЕЊЕ РЕБАЛАНСА БУЏЕТА**

Буџет Републике Српске за 2025. годину, усвојила је Народна Скупштина Републике Српске на Четрнаестој посебној сједници, одржаној 11. децембра 2024. године („Службени гласник Републике Српске“, број 110/24).

Приликом израде Буџета Републике Српске за 2025. годину, пројекција буџетских прихода урађена је са посебним опрезом због неизвјесности у погледу инфлаторних кретања које се на различите начине одражавају на привреду Републике Српске.

По усвајању Буџета Републике Српске за 2025. годину, унос буџетских средстава у трезорски систем пословања вршен је према усвојеном Буџету, у складу са процјеном остварења прилива буџетских средстава, што је дефинисано чланом 7. Закона о извршењу буџета Републике Српске за 2025. годину („Службени гласник Републике Српске“, број 110/24).

Будући да је у току 2025. године дошло до промјене у структури и висини буџетских средстава и буџетских издатака, као и до промјене приоритета који се финансирају из буџетских средстава, Министарство финансија је покренуло процедуру израде и доношења Ребаланса Буџета Републике Српске за 2025. годину, у складу са чланом 35. Закона о буџетском систему Републике Српске („Службени гласник Републике Српске“, број: 121/12, 52/14, 103/15, 15/16 и 110/24).

**IV РАЗЛОЗИ ЗА ДОНОШЕЊЕ РЕБАЛАНСА БУЏЕТА ПО ХИТНОМ ПОСТУПКУ**

У складу са чланом 213. став 2. Пословника Народне скупштине Републике Српске („Службени гласник Републике Српске“, број 66/20) дата је могућност, изузетно, за доношење закона и других општих аката по хитном поступку, у случају када се уређују питања и односи настали усљед околности које нису могле да се предвиде, а недоношење закона или општег акта по хитном поступку могло би проузроковати штетне посљедице по живот и здравље људи, безбједност Републике и рад органа и организација или ако је то у општем интересу.

Разлог за доношење Ребаланса буџета Републике Српске за 2025. годину, по хитном поступку, је обезбјеђење средстава за реализацију обавеза које су проистекле из законских и подзаконских аката у текућој години. Ово се првенствено односи на реализацију обавеза проистеклих из усвојених измјена сета закона о платама којима је прописано повећање платних коефицијената за запослене у: МУП - у, органима управе, основном, средњем и високом образовању, ђачким домовима, и студентским центрима, институцијама културе, институцијама правосуђа, као и за запослене у јавним службама и јавним установама у области здравства Републике Српске, а све с циљем побољшања материјалног положаја запослених што се свакако може цијенити као мјера од општег интереса за Републику Српску.

Неусвајање Приједлога ребаланса Буџета Републике Српске за 2025. годину, по хитном поступку, може да има за посљедицу неизмиривање обавеза у складу са динамиком њиховог доспијећа, те немогућност реализације мјера које су проистекле из законских и подзаконских аката у току године.

Уважавајући наведено, припремљен је Приједлог ребаланса Буџета Републике Српске за 2025. годину, по хитном поступку.

**V ОБРАЗЛОЖЕЊЕ ПРЕДЛОЖЕНИХ РЈЕШЕЊА**

**ОПШТИ ДИО**

У Општем дијелу буџета, стављањем у однос планираних буџетских прихода и расхода, као и планираних примитака и издатака за нефинансијску имовину, презентују се информације о планираном буџетском резултату (буџетском суфициту или буџетском дефициту) и начину његовог финансирања (тј. расподјеле или покривања), у складу са прописаном и усвојеном методологијом утврђивања и извјештавања о извршењу буџета.

Буџетом Републике Српске за 2025. годину, за општи фонд 01, планиран је буџетски дефицит у износу од 98,4 милионa КМ, док је Приједлогом ребаланса Буџета Републике Српске за 2025. годину планиран буџетски дефицит у износу од 97,2 милиона КМ.

Планирани буџетски дефицит у износу од 97,2 милиона КМ покриће се нето финансирањем, односно разликом између планираних примитака од финансијске имовине, задуживања и осталих примитака и издатака за финансијску имовину, издатака за отплату дуга и осталих издатака.

Приједлогом ребаланса Буџета Републике Српске за 2025. годину, за фонд 02 по посебним прописима планиран је буџетски дефицит од 22,5 милиона КМ, што је резултат неутрошених средстава из ранијег периода.

**БУЏЕТСКИ ПРИХОДИ И ПРИМИЦИ ЗА НЕФИНАНСИЈСКУ ИМОВИНУ**

Пројекције прихода у Приједлогу ребаланса Буџета Републике Српске за 2025. годину засноване су на: ревидираним макроекономским пројекцијама, као и остварењу прихода у првих пет мјесеци 2025. године.

Укупни буџетски приходи и примици за нефинансијску имовину у 2025. години износе 5.409,1 милиона КМ, што представља увећање од 323,1 милиона КМ, односно 6,4% у односу на средства планирана Буџетом Републике Српске за 2025. годину.

**Порески приходи**

Порески приходи износе 4.979,7 милиона КМ у Приједлогу ребаланса Буџета Републике Српске за 2025. годину, што је више за 248,3 милиона КМ или 5,2% у односу на пореске приходе планиране Буџетом Републике Српске за 2025. годину. Пореске приходе чине: приход од пореза на добит, приход од пореза на доходак, приход од индиректних пореза, приход од доприноса за пензијско и инвалидско осигурање и остали порески приходи.

***Приходи од индиректних пореза***

Наплату и расподјелу прихода од индиректних пореза врши Управа за индиректно опорезивање, у складу са Законом о систему индиректног опорезивања у БиХ и Законом о уплатама на Јединствени рачун и расподјели прихода. Приходи од индиректних пореза са Јединственог рачуна Управе се распоређују тако да се, након издвајања средстава резерви (поврат), издвоје унапријед утврђена средства за финансирање институција БиХ, затим 3,55% за Брчко Дистрикт, а преостали износ се дијели између ентитета према привременим коефицијентима расподјеле прихода од индиректних пореза.

Из припадајућег дијела прихода Републике Српске директно се врши уплата за сервисирање спољног дуга, а преостали дио средстава са Јединственог рачуна УИО распоређује се између буџета Републике Српске, буџета општина/градова и ЈП „Путеви Републике Српске“, а у складу са Законом о буџетском систему Републике Српске.

Процјена прихода од индиректних пореза за 2025. годину заснива се на:

* процјени кретања основних макроекономских показатеља за 2025. годину,
* процјени спољног дуга за 2025. годину, из априла 2025. године,
* усвојеним износима који се издвајају за буџет заједничких институција БиХ,
* трендовима у наплати прихода од индиректних пореза.

Од пројектованих укупних прихода од индиректних пореза, Приједлогом ребаланса Буџета Републике Српске за 2025. годину планиран је износ од 2.306,2 милиона КМ, што представља увећање од 82,8 милиона КМ или 3,7% у односу на средства планирана Буџетом Републике Српске за 2025. годину. Раст ових прихода резултат је раста нето прихода у односу на првобитно планирани износ приликом израде Буџета Републике Српске за 2025. годину.

***Порез на добит***

Приједлогом ребаланса Буџета Републике Српске за 2025. годину планирано је да ће овај приход износити 490,7 милиона КМ, што је мање за 1,0 милион КМ или 0,2% у односу на средства планирана Буџетом Републике Српске за 2025. годину. Наведена пројекција узима у обзир досадашње кретање прихода од пореза на добит, као и очекивану наплату до краја године. Порез на добит плаћа се аконтативно на основу очекиваних резултата пословања, док се евентуална разлика по утврђеном финансијском резултату на крају обрачунске године уплаћује најкасније до 31.03. наредне године. Према подацима АПИФ - а добит прије опорезивања привредних субјеката у Републици Српској за 2024. годину мања је за 1,0% у односу на 2023. годину, што је свакако утицало на мање уплате пореза по годишњој пријави у првом кварталу 2025. године.

***Порез на доходак***

Приходи од пореза на доходак планирани су у износу од 378,3 милиона КМ у Приједлогу ребаланса Буџета Републике Српске за 2025. годину, што је за 29,7 милиона КМ или 8,5% више у односу на износ планиран Буџетом Републике Српске за 2025. годину. Наведена процјена је усклађена са досадашњим кретањем прихода и растом плата и броја запослених у Републици Српској у току 2025. године.

На раст прихода од пореза на доходак у првих пет мјесеци 2025. године у односу на исти период 2024. године значајно је утицало повећање најниже нето плате у Републици Српској („Службени гласник Републике Српске“, број 6/25).

У 2025. години дошло је и до усклађивање платних кофицијената запослених са високом стручном спремом у области образовања и културе, тако да су мјесечне нето плате повећане за 100 КМ („Службени гласник Републике Српске“, број 112/23).

Поред тога, у складу са чланом 6. Закона о платама и накнадама судија и јавних тужилаца у Републици Српској („Службени гласник Републике Српске“, број 56/22) дошло је до повећања плата судија и тужилаца у 2025. години у складу са повећањем просјечне мјесечне бруто плате у Републици Српској у односу на претходну годину.

У марту је у Републици Српској усвојен сет закона („Службени гласник Републике Српске“, број 28/25) по којима је дошло до повећања плата од 10% запосленима у области јавне управе, те у здравству, просвјети, култури, администрацији и у правосуђу, почев од плате за мјесец април 2025. године. Такође, запосленима у Министарству унутрашњих послова повећане су плате за 10% и уведеден је додатак за тешке услове рада од 30% за службенике који носе наоружање. Ова повећања су обухватила значајан број запослених и имају имају значајан ефекат на раст пореза на доходак.

***Доприноси за социјално осигурање***

Приходи по основу доприноса за пензијско и инвалидско осигурање у Приједлогу ребаланса Буџета Републике Српске за 2025. годину износе 1.772,1 милиона КМ, што представља увећање од 125,6 милиона КМ или 7,6% у односу на средства планирана Буџетом Републике Српске за 2025. годину. Наведена процјена је усклађена са досадашњим кретањем прихода и претходно наведеним растом плата и броја запослених у Републици Српској у току 2025. године.

***Остали порески приходи***

Остали порески приходи (индиректни порези ван Јединственог рачуна УИО и порези на имовину) планирани су у износу од 32,5 милиона КМ, што представља увећање од 11,2 милиона КМ или 53,0% у односу на средства планирана Буџетом Републике Српске за 2025. годину. Пројекција ових прихода је усклађена са досадашњим трендовима у наплати прихода и очекиваним уплатама у остатку године.

**Непорески приходи**

Непорески приходи у Приједлогу Ребаланса Буџета Републике Српске за 2025. годину износе 428,3 милиона КМ, што представља увећање од 74,0 милиона КМ или 20,9% у односу на средства планирана Буџетом Републике Српске за 2025. годину. Пројекција непореских прихода је усклађена са трендом кретања истих у периоду јануар - мај 2025. године и очекиваном наплатом у периоду јун-децембар 2025. године.

Највећи раст у оквиру непореских прихода оствариће се код прихода од дивиденде, учешћа у капиталу и сличних права и то за 54,0 милиона КМ више у односу на средства планирана Буџетом Републике Српске за 2025. годину. Значајан раст се биљежи и код новчаних казни које су планиране у износу већем за око 14,0 милиона КМ или 38,6% у односу на средства планирана Буџетом Републике Српске за 2025. годину. Раст прихода је планиран и код накнада за приређивање игара на срећу, гдје су средства планирана у износу који је већи за 7,5 милиона КМ, односно 5,4% у односу на средства планирана Буџетом Републике Српске за 2025. годину.

Смањења непореских прихода у Приједлогу ребаланса Буџета Републике Српске за 2025. годину у односу на средства планирана Буџетом Републике Српске за 2025. годину проистичу из смањења неколико ставки у незнатним износима, а односе се на приходе од камата и осталих накнада на дате зајмове и прихода од републичких административних такса, те осталих накнада по разним основама и прихода републичких органа.

**Трансфери између или унутар јединица власти**

Трансфери између или унутар јединица власти планирани су у износу од 0,3 милиона КМ, што представља исти износ у односу на средства планирана Буџетом Републике Српске за 2025. годину.

**Примици за нефинансијску имовину**

Примици за нефинансијску имовину су планирани у износу од 0,8 милиона КМ. На овој ставци нису била планирана средства у Буџету Републике Српске за 2025. годину.

**УКУПНА БУЏЕТСКА СРЕДСТВА - ФОНД 01**

Укупна буџетска средства планирана Приједлогом ребаланса Буџета Републике Српске за 2025. годину износе 6.490,0 милиона КМ, што представља увећање од 420,0 милиона КМ, односно 6,9% у односу на иста предвиђена Буџетом Републике Српске за 2025. годину.

Укупна буџетска средства, поред укупних буџетских прихода и примитака за нефинансијску имовину, укључују и примитке у укупном износу од 1.080,9 милиона КМ, који се односе на примитке од финансијске имовине, примитке од задуживања и остале примитке.

**ПРИХОДИ И ПРИМИЦИ БУЏЕТСКИХ КОРИСНИКА ОСТВАРЕНИ ПО ПОСЕБНИМ ПРОПИСИМА - ФОНД 02**

Поједини буџетски корисници остварују властите приходе, у складу са материјалним прописима обављајући надлежне активности, који су класификовани према фондовској класификацији у оквиру фонда 02 - Приходи по посебним прописима. Начин трoшења прихода остварених по посебним прописима регулисан je одредбама Закона о извршењу буџета Републике Српске за 2025. годину, а планирани су у износу од 341,1 милиона КМ.

**БУЏЕТСКИ РАСХОДИ И ИЗДАЦИ ЗА НЕФИНАНСИЈСКУ ИМОВИНУ**

Будући да је у току 2025. године дошло до промјене у структури и износу буџетских средстава и издатака, Министарство финансија је покренуло процедуру израде и доношења Ребаланса Буџета Републике Српске за 2025. годину, што је у складу са чланом 35. Закона о буџетском систему Републике Српске („Службени гласник Републике Српске“, број: 121/12, 52/14, 103/15, 15/16 и 110/24).

Процедура израде Приједлога ребаланса Буџета Републике Српске за 2025. годину покренута је дана, 23.04.2025. године, упућивањем дописа буџетским корисницима, у циљу достављања податка потребних за његову израду.

Буџет Републике Српске за 2025. годину коригован за извршене реалокације, узимајући у обзир обавезе проистекле из законских и подзаконских акта у текућој години, као и других политика и приоритета Владе Републике Српске, уз исказивање уштеда гдје за то постоје могућности, представља оквир за израду Приједлога ребаланса Буџета Републике Српске за 2025. годину.

Након анализе достављених захтјева и обављених консултација са буџетским корисницима, Министарство финансија је припремило Приједлог ребаланса Буџета Републике Српске за 2025. годину до износа планираног остварења прихода и примитика, уважавајући обавезе проистекле из законских и подзаконских аката, као и мјере и политике Владе Републике Српске.

Укупни буџетски расходи и издаци за нефинансијску имовину у 2025. години износе 5.506,3 милиона КМ за фонд 01, а 232,6 милиона КМ за фонд 02.

**ФУНКЦИОНАЛНА КЛАСИФИКАЦИЈА РАСХОДА И НЕТО ИЗДАТАКА ЗА НЕФИНАНСИЈСКУ ИМОВИНУ**

Класификација владиних функција (COFOG - Classification of the Functions of the Government) произведена је од стране Организације за економску сарадњу и развој (OECD) и објављена од стране Одјељења за статистику Уједињених нација.

Функционала класификација представља класификацију социоекономских циљева које владе желе да постигну кроз различите врсте потрошње.

Функционалана класификација састоји се од десет одјељака, како слиједи:

**01 - Опште јавне услуге,**

**02 - Одбрана,**

**03 - Јавни ред и сигурност,**

**04 - Економски послови,**

**05 - Заштита животне средине,**

**06 - Стамбени и заједнички послови,**

**07 - Здравство,**

**08 - Рекреација, култура и религија,**

**09 - Образовање и**

**10 - Социјална заштита.**

Функционална класификација се примјењује на расходе и нето набавку нефинансијских средстава. Издаци за финансијску имовину и отплату дугова, те средства буџетске резерве нису предмет разврставања по функционалној класификацији.

***Структуру буџетских расхода и издатака чине:***

**Расходи за лична примања запослених** Ребалансом буџета за 2025. годину износе 1.321,2 милиона КМ, што представља увећање од 123,8 милиона КМ, односно 10,3% у односу на средства планирана Буџетом Републике Српске за 2025. годину.

Планирано увећање ове врсте расхода је првенствено резултат усвајања сета закона о платама запослених, а који се односи: на Министарство унутрашњих послова Републике Српске на начин да се платни коефицијенти увећавају у проценту од 10% за све запослене у Министарству, а поред тога за полицијске службенике утврђује се и накнада у износу од 30% основне плате за тежину, природу посла и посебне услове рада; на запослене у републичким органима управе, институцијама правосуђа Републике Српске, основним и средњим школама, ђачким домовима, институцијама у области културе, јавним високошколским установама и студентским центрима као и запосленима у области здравства на начин да се платни коефицијенти увећавају у одређеном проценту како би сви запослени остваривали увећање плате од 10% и уз додатно увећање у нето износу од 100 КМ за директоре институција културе, основог, средњег, специјалног и умјетничког образовања и ђачких домова. Увећање плата свим буџетским корисницима се примјењује на обрачун плата од 01. априла 2025. године.

У оквиру ове групе расхода на фонду 02 планирана су средства у износу од 10,8 милиона КМ.

**Расходи по основу коришћења роба и услуга** Ребалансом буџета за 2025. годину износе 249,3 милиона КМ, што представља увећање од 16,9 милиона КМ, односно 7,3% у односу на средства планирана Буџетом Републике Српске за 2025. годину.

Најзначајнија средства у оквиру ове групе расхода се издвајају за расходе по основу утрошка енергије, комуналних, комуникационих и транспортних услуга, расходе за режијски материјал, расходе за текуће одржавање, расходе за стручне услуге као и за расходе за бруто накнаде ван радног односа.

У оквиру ове групе расхода позицији 412900 - Пројекат подршке за изградњу, адаптацију и опремање објeката за дјецу и омладину промијењен је назив у 412900 - Пројекат подршке за изградњу, адаптацију и опремање објeката од значаја за ширу друштвену заједницу, а све у циљу свеобухватнијег дефинисања намјене и трошења средстава.

У оквиру ове групе расхода на фонду 02 планирана су средства у износу од 27,3 милиона КМ.

**Расходи финансирања и други финансијски трошкови** Ребалансом буџета за 2025. годину износе 259,3 милиона КМ, што представља увећање од 13,2 милиона КМ, односно 5,4 % у односу на средства планирана Буџетом Републике Српске за 2025. годину.

Пројекција ове групе расхода је у складу са планом отплате ино и унутрашњег задужења, ажурираног плана повлачења средстава по инвестиционим кредитима у 2025. години, планираног финансирања буџета за 2025. годину, те календара емисија дугорочних обвезница.

У оквиру ове групе расхода на фонду 02 планирана су средства у износу од 0,3 милиона КМ.

**Субвенције** Ребалансом буџета за 2025. годину износе 242,8 милиона КМ, што представља увећање од 10,5 милиона КМ, односно 4,5% у односу на средства планирана Буџетом Републике Српске за 2025. годину.

Субвенције се дозначавају искључиво произвођачима учинака (робе и услуга), а не крајњим потрошачима и имају за циљ да утичу на обим производње, цијену по којој се учинци продају или надокнаду произвођачу по неком другом основу.

Најзначајнија средства у оквиру ове групе расхода се издвајају за субвенције за подстицај развоја пољопривреде и села, у износу од 174,5 милиона КМ, субвенције трошкова иницијалне фискализације, у износу од 18,6 милиона КМ, субвенције на име подстицаја за повећање плате радника, у износу од 10,0 милиона КМ и субвенција предузећу „Жељезнице Републике Српске“, у износу од 10,0 милиона КМ.

У оквиру ове групе расхода Приједлогом ребаланса Буџета за 2025. годину обезбијеђена су додатна средства за субвенције трошкова иницијалне фискализације, за субвенције нефинансијским субјектима, а исте се односе на издавање туристичких ваучера за пунољетне грађане Републике Српке, као и грађане Брчко Дистрикта који посједују држављанство Републике Српске, као и за угоститење и туристичке организације, те додатна средства за Институту за јавно здравство.

У оквиру ове групе расхода на фонду 02 нису планирана средства.

**Грантови** Ребалансом буџета за 2025. годину износе 187,8 милиона КМ, што представља увећање од 38,7 милиона КМ, односно 25,9% у односу на средства планирана Буџетом Републике Српске за 2025. годину.

Средства гранта из буџета Републике Српске обухватају текуће и капиталне грантове непрофитним субјектима, као што су организације и удружења за афирмацију породице и заштиту права жена, дјеце, избјеглих и расељених лица, бораца и особа са инвалидитетом, организација и удружења у области здравствене и социјалне заштите, образовања, науке, културе, економске и правне сарадње, хуманитарне, спортске и омладинске, етничке, вјерске и политичке организације и удружења и слично.

У оквиру ове групе расхода најзначајнија увећања су у оквиру Јавних инвестиција, у износу од 18,0 милиона КМ, у оквиру Министарства здравља и социјалне заштите, у износу од 17,7 милиона КМ и у оквиру Остале буџетске потрошње, у износу од 4,0 милиона КМ.

Увећање које се односи на Министарство здравља и социјалне заштите представља опредјељене Владе да помогне јавним здравственим установама због отежаног пословања, док увећање од 4,0 милиона КМ у оквиру Остале буџетске потрошње представља финансијску подршку Владе Републике Српске општинама у Федерацији БиХ, са већинским српским становништвом (Грахово, Дрвар, Босански Петровац и Гламоч), која ће бити пружена кроз различите видове пројеката .

У оквиру ове групе расхода на фонду 02 планирана су средства у износу од 162,1 милиона КМ, од чега се 161,3 милиона КМ односи на трошење прихода од путарина као врсте индиректних пореза плаћених на нафтне деривате и која се користе у складу са прописима из ове области, а планирана су у оквиру Остале буџетске потрошње.

**Дознаке на име социјалне заштите које се исплаћују из буџета Републике** Ребалансом буџета за 2025. годину износе 537,3 милиона КМ, што представља увећање од 5,7 милиона КМ, односно 1,1% у односу на средства планирана Буџетом Републике Српске за 2025. годину.

У оквиру ове групе расхода у буџету Републике Српске планирају се средства за сљедеће намјене: личне, породичне и цивилне инвалиднине, социјалну заштиту, борачки додатак, здравствену заштиту бораца, војних инвалида, ППБ и ЦЖР, стамбено збрињавање ППБ и РВИ од I до IV категорије, унапређење и развој породичног живота у Републици Српској, рјешавање проблема избјеглица и расељених лица, стипендије, превоз ученика, те остале намјене.

Увећање ове групе расхода је у највећој мјери резултат увећања дознака за унапређење материјалног положаја бораца са навршених 65 година живота, у износу од 2,7 милиона КМ и дознака социјалним институцијама, у износу од 2,0 милиона КМ.

У оквиру ове групе расхода на фонду 02 нису планирана средства.

**Дознаке на име социјалне заштите које исплаћују институције обавезног социјалног осигурања** Ребалансом буџета за 2025. годину износе 1.946,0 милиона КМ, што је на нивоу средства планирана Буџетом Републике Српске за 2025. годину.

Дознаке по основу пензијског осигурања су планиране према досадашњем кретању броја корисника пензија и очекиваног броја корисника у наредном периоду.

У оквиру ове групе расхода на фонду 02 нису планирана средства.

**Расходи по судским рјешењима** Ребалансом буџета за 2025. годину износе 8,9 милиона КМ, што представља увећање од 0,4 милиона КМ, односно 4,7% у односу на средства планирана Буџетом Републике Српске за 2025. годину.

У оквиру ове групе расхода на фонду 02 планирана су средства у износу од 0,04 милиона КМ.

**Трансфери између различитих јединица власти** Ребалансом буџета за 2025. годину износе 424,7 милиона КМ, што представља увећање од 29,8 милиона КМ, односно 7,5% у односу на средства планирана Буџетом Републике Српске за 2025. годину.

У оквиру ове групе расхода најзначајнија издвајања из буџета Републике Српске су за *Фонд за здравствено осигурање*, а то су: Трансфер Фонду здравственог осигурања у складу са Законом о здравственом осигурању, у износу од 146,5 милиона КМ, Трансфер Фонду здравственог осигурања за посебан програм лијекова, у износу од 80,0 милиона КМ, Трансфер Фонду за здравствено осигурање за измирење обавеза према дијализним центрима, у износу од 6,0 милиона КМ, Трансфер Фонду за здравствено осигурање за здравствену заштиту бораца, војних инвалида, ППБ и ЦЖР, у износу од 14,5 милиона КМ, Трансфер Фонду за здравствено осигурање за здравствену заштиту избјеглица, расељених лица и повратника, у износу од 0,1 милиона КМ, Трансфер Фонду за здравствено осигурање за вантјелесну оплодњу, у износу од 3,5 милиона КМ, Трансфер Фонду здравственог осигурања за дијагностичку процедуру (NIPT тест), у износу од 7,0 милиона КМ и Трансфер Фонду за здравствено осигурање за унапређење здравствене заштите, у износу од 1,4 милиона КМ.

У складу са Законом о социјалној заштити, планирана су средства у износу од 53,3 милиона КМ, као *трансфер јединицама локалне самоуправе*, а суфинансирају се и права на новчану помоћ и права на додатак за помоћ и његу другог лица (права која се у висини од 50% планирају у буџету Републике Српске, а 50% у буџету јединица локалне самоуправе), те здравствено осигурање корисника наведених права и финансирање права на подршку у изједначавању могућности дјеце и омладине са сметњама у развоју. Такође, за личне инвалиднине из области социјалне заштите, планирана су средства у износу од 18,8 милиона КМ. На позицији трансфера јединицама локалне самоуправе - јавне здравствене установе, планирана су средства у износу од 12,8 милиона КМ, у циљу спровођења закона којим се регулише област плата запослених лица у јавним здравственим установама.

На позицији *Трансфер Фонду дјечије заштите*, планиран је износ од 45,0 милиона КМ, а односи се на финансирање права из Закона о дјечијој заштити. Поред тога, планиран је и Трансфер Фонду дјечије заштите у износу од 0,9 милиона КМ за финансирање права пронаталитетног додатка који остварује мајка са пребивалиштем у Републици Српској за свако трећерођено и четворорођено дијете, без обзира на материјални статус породице и мјесто рођења дјетета.

Трансфер *Заводу за запошљавање* дозначава се за спровођење Програма подршке привреди путем поврата уплаћених пореза и доприноса за ново запошљавање радника, у износу од 5,0 милиона КМ и за запошљавање и самозапошљавање рањивих категорија и унапређење тржишта рада, у износу од 5,0 милиона КМ.

У оквиру ове групе расхода планиран је и *Трансфер Фонду солидарности за дијагностику и лијечење обољења, стања и повреда дјеце у иностранству*, у износу од 0,7 милиона КМ, у складу са чланом 6. Закона о Фонду солидарности за дијагностику и лијечење обољења, стања и повреда дјеце у иностранству, којим је дефинисано и да Фонд прикупља средства из буџета Републике Српске, у износу од 0,025% остварених пореских и непореских прихода у претходној фискалној години, умањених за износ доприноса за социјално осигурање.

У оквиру ове групе расхода планиран је дио средстава по основу Програма социјалног збрињавања радника који се уплаћује Заводу за запошљавање Републике Српске, у износу од   
0,1 милиона КМ, од укупно 0,8 милиона КМ која су планирана за наведени Програм, у складу са правилима књиговодственог евидетирања.

У оквиру ове групе расхода на фонду 02 нису планирана средства.

**Трансфери унутар исте јединице власти** Ребалансом буџета за 2025. годину износе 113,0 милиона КМ, што представља увећање од 52,9 милиона КМ, у односу на средства планирана Буџетом Републике Српске за 2025. годину.

Планирано увећање је у највећој мјери резултат планирања додатних средстава Фонду солидарности Републике Српске, у износу од 12,2 милиона КМ, а што је резултат извршених реалокација између буџетких корисника у складу са Законом о извршењу буџета Републике Српске за 2025. годину, као и обезбјеђења додатних средстава Агенцији за информационо - комуникационе технологије Републике Српске за стварање отвореног, поузданог и сигурног кибернетичког окружења, односно за набавку комплекс хардвера и софтвера за сајбер безбједност, у износу од 2,8 милиона КМ, те Представништвима Републике Српске у иностранству, у износу од 23,5 милиона КМ.

У оквиру ове групе расхода, а у складу са правилима књиговодственог евидентирања, за суфинансирање пројеката финансираних из средстава међународних финансијских и нефинансијских институција, у оквиру Министарства здравља и социјалне заштите, планирана су средства у износу од 12,5 милиона КМ, а која су Буџетом Републике Српске за 2025. годину била планирана у оквиру осталих издатака.

У оквиру ове групе расхода планиран је дио средстава по основу Програма социјалног збрињавања радника, у износу од 0,7 милиона КМ, од укупно 0,8 милион КМ, која су планирана за наведени Програм.

У оквиру ове групе расхода на фонду 02 планирана су средства у износу од 0,2 милиона КМ.

**Издаци за нефинансијску имовину** Ребалансом буџета за 2025. годину износе 205,8 милиона КМ, што представља увећање од 39,1 милиона КМ, односно 23,5% у односу на средства планирана Буџетом Републике Српске за 2025. годину.

Планирано увећање је у највећој мјери резултат увећања ове врсте издатака у оквиру Министарства унутрашњих послова, у износу од 19,5 милиона КМ, Министарства здравља и социјалне заштите, у износу од 3,7 милиона КМ и у оквиру Јавних инвестиција, у износу од 12,4 милиона КМ.

У оквиру ове групе расхода на фонду 02 планирана су средства у износу од 39,1 милиона КМ, од тога у оквиру Републичке управе цивилне заштите 10,7 милиона КМ, Министарства унутрашњих послова 1,3 милиона КМ, Казнено - поправног завода Бања Лука 0,8 милиона КМ, Казнено - поправног завода Фоча 1,9 милиона КМ, Казнено - поправног завода Бијељина 0,5 милиона КМ, Казнено - поправног завода Источно Сарајево 1,5 милиона КМ, Универзитета у Бањој Луци 1,9 милиона КМ и Универзитета у Источном Сарајеву 9,2 милиона КМ.

**Издаци за финансијску имовину** Ребалансом буџета за 2025. годину износе 60,5 милиона КМ, што представља увећање од 60,1 милиона КМ у односу на средства планирана Буџетом Републике Српске за 2025. годину.

Планирано увећање ове врсте издатака је у највећој мјери резултат планирања средстава у оквиру Остале буџетске потрошње, у износу од 58,7 милиона КМ, а исто се односи на издатке за акције и учешћа у капиталу.

У оквиру ове групе расхода на фонду 02 нису планирана средства.

**Издаци за отплату дугова** Ребалансом буџета за 2025. годину износе 861,3 милиона КМ, што представља увећање од 45,4 милиона КМ, односно 5,6% у односу на средства планирана Буџетом Републике Српске за 2025. годину.

Пројекција ових издатака је у складу са планом отплате ино и унутрашњег задужења, ажурираног плана повлачења средстава по инвестиционим кредитима у 2025. години, планираног финансирања Буџета Републике Српске за 2025. годину, календара емисија дугорочних обвезница, те очекиваног кретања каматних стопа и девизних курсева у наредном периоду.

У оквиру ове групе расхода на фонду 02 планирана су средства у износу од 0,02 милиона КМ.

**Остали издаци** Ребалансом буџета за 2025. годину износе 61,9 милиона КМ, што представља умањење од 7,3 милиона КМ, односно 10,6% у односу на средства планирана Буџетом Републике Српске за 2025. годину.

У оквиру ове групе издатака планирана су средства за евидентирање издатака по основу пореза на додату вриједност, издатака за отплату неизмирених обавеза из ранијих година, издатака по основу поврата пореза на доходак и поврата јавних прихода, као и осталих издатака из трансакција са другим јединицама власти.

Поред тога у оквиру ове групе издатака приказани су и остали издаци из трансакција са другим јединицама власти, у износу од 34,1 милиона КМ, који се односе на боловања преко 30 дана и породиљско одсуство и рефундирају се од фондова обавезног социјалног осигурања.

У оквиру ове групе расхода на фонду 02 планирана су средства у износу од 108,4 милиона КМ. Највећи износ средстава, односно 105,1 милиона КМ, односи се на средства која по основу прикупљених депозита користе основни судови, окружни судови и окружни привредни судови, у складу са прописима из ове области.

**Буџетска резерва** Ребалансом буџета за 2025. годину износи 10,2 милиона КМ, што је у складу са чланом 44. Закона о буџетском систему Републике Српске („Службени гласник Републике Српске“, број: 121/12, 52/14, 103/15, 15/16 и 110/24), којим је дефинисано да се буџетска резерва планира у износу до 2,5% од укупно планираних буџетских прихода умањених за планиране грантове за текућу фискалну годину.

**ФИНАНСИРАЊЕ**

**Финансирање планирано Приједлогом ребаланса Буџета Републике Српске за 2025. годину састоји се од примитака од задуживања и примитака од финансијске имовине.**

***Примици од задуживања***

**Примици од задуживања планирани Приједлогом ребаланса Буџета за 2025. годину износе 943,9 милиона КМ, што је за 81,9 милиона КМ више у односу на примитке од задуживања планиране у Буџету за 2025. годину, када су исти износили 862,0 милиона КМ.**

Примици од задуживања планирани Ребалансом буџета за 2025. годину разликују се у односу на план Буџета за 2025. годину у сљедећем:

1. **примици од краткорочног задуживања,** путем издавања трезорских записа, виши су за **81,9 милиона КМ** колико и износе у Ребалансу буџета за 2025. годину, док јеБуџетом за 2025. годину било планирано да краткорочни дуг у цијелости буде измирен у току године.

***Примици од финансијске имовине***

**Примици од финансијске имовине планирани Приједлогом ребаланса Буџета за 2025. годину износе 92,1 милиона КМ, што је за 2,0 милиона КМ више у односу на Буџет за 2025. годину, када су ови примици износили 90,1 милиона КМ, и то:**

1. примици од финансијске имовине виши су за 2,5 милиона КМ и износе 87,7 милиона КМ,
2. примици од финансијске имовине из трансакција са другим јединицама власти нижи су за 0,5 милиона КМ и износе 4,4 милиона КМ.

**РЕФУНДАЦИЈЕ**

Рефундације по основу спољног индиректног задужења планиране Приједлогом ребаланса Буџета Републике Српске за 2025. годину износе 115,9 милиона КМ и више су за 0,3 милиона КМ од плана кориштеног у сврху израде Буџета за 2025. годину. У Приједлог ребаланса Буџета за 2025. годину укључене су и рефундације по основу ино кредита ЈП Путеви Републике Српске и Жељезнице Републике Српске, те укупан износ потраживања од поменутих крајњих корисника која доспијевају на наплату у 2025. години износе 18,1 милиона КМ.

**УКУПНИ БУЏЕТСКИ РАСХОДИ И ИЗДАЦИ**

Укупни буџетски расходи и издаци, укључујући и отплату дугова за 2025. годину, износе 6.490,0 милиона КМ, што представља увећање од 420,0 милиона КМ, односно 6,9% у односу на средства планирана Буџетом Републике Српске за 2025. годину, док укупни буџетски расходи и издаци планирани на фонду 02 износе 341,1 милиона КМ.

**VI РАЗЛОГ ЗА РАНИЈЕ СТУПАЊЕ НА СНАГУ ОДЛУКЕ О УСВАЈАЊУ РЕБАЛАНСА БУЏЕТА**

Чланом 109. Устава Републике Српске прописано је да закони и други општи акти ступају на снагу најраније осмог дана од дана објављивања, а да могу ступити на снагу раније у нарочито оправданим околностима.

Усвајање Одлуке о Ребалансу буџета и њено раније ступање на снагу потребно је у циљу стварања предуслова за финансирање функција буџетских корисника, извршавање њихових задатака, као и омогућавања измирења обавеза у складу са динамиком њиховог доспјећа и реализацијe мјера које су проистекле из законских и подзаконских аката у току године.

**VII ЕКОНОМСКА ОПРАВДАНОСТ ДОНОШЕЊА РЕБАЛАНСА БУЏЕТА**

За реализацију Приједлога ребаланса Буџета Републике Српске за 2025. годину обезбијеђена су средства на фонду 01, у износу од 6.490,0 милиона КМ, а на фонду 02, у износу од 341,1 милиона КМ.